Terviseamet	
	
 	02.04.2026 nr 3-2/843 - 1	

	

	
Kaera tn 4 kinnistu detailplaneering		

 	

Tallinna Linnaplaneerimise Ameti menetluses on Kaera tn 4 kinnistu detailplaneering (edaspidi detailplaneering). 

Detailplaneering saadeti Terviseametile varasemalt kooskõlastamiseks 07.08.2024 kirjaga nr 3-2/1970 – 1. Terviseamet jättis detailplaneeringu kooskõlastamata 29.08.2024 kirjaga nr 9.3-1/24/8028-2, tuues välja: Olemasolevas olukorras ulatuvad müratasemed müratundlike hooneteni päeval kuni 58,0 dB ning öösel kuni 47,8 dB. Perspektiivses olukorras ulatuvad müratasemed müratundlike hooneteni päeval kuni 58,2 dB ja öösel kuni 48,1 dB. Seega ületavad liiklusest tingitud müratasemed müratundlike hoonetega alal nii olemasolevas kui ka perspektiivses olukorras päevasel ajal KeM määrus nr 71 lisas 1 toodud II mürakategooria liiklusmüra sihtväärtusi. Tulenevalt eeltoodust ei kooskõlasta amet käesolevat detailplaneeringut.

25. märtsil 2026 võttis Riigikogu vastu Atmosfääriõhu kaitse seaduse (edaspidi AÕKS) muutmise seaduse (393 SE), mille eesmärk on sätestada AÕKS-is müra sihtväärtuse osas õigusselgus ja kõrvaldada probleemid selle rakendamisel praktikas.

AÕKS muutmise seaduse tehakse AÕKS-s järgmised muudatused: 

1) paragrahvi 56 lõike 2 punkt 2 muudetakse ja sõnastatakse järgmiselt: ”2) müra sihtväärtus – piirväärtusest rangem müra normtase müratundlike alade elukeskkonna parendamiseks või säilitamiseks”;

2) paragrahvi 56 täiendatakse lõigetega 21 –23 järgmises sõnastuses: ”(21 ) Müra sihtväärtust kohaldatakse müratundliku ala planeeringu koostamisel, kui planeeringuga muudetakse maakasutuse juhtotstarvet ja planeeringualal ei ole müra sihtväärtus ületatud. (22) Müratundlik ala käesoleva seaduse tähenduses on ala, millele on vastavalt üldplaneeringu maakasutuse juhtotstarbele käesoleva seaduse § 57 alusel määratud I–IV mürakategooria. (23) Planeeringu koostamise korraldaja võib müra sihtväärtuse asemel lähtuda müra piirväärtusest, kui müra tekitava ehitise ehitamiseks esineb ülekaalukas avalik huvi.”;
3) paragrahvi 56 lõige 3 tunnistatakse kehtetuks; 4) paragrahvi 61 lõige 1 muudetakse ja sõnastatakse järgmiselt: ”(1) Välisõhus leviva müra taseme mõõtmise, määramise ja hindamise meetodid ning normtasemete hindamise asukohad kehtestab valdkonna eest vastutav minister määrusega.”.

AÕKS §-i 56 täiendava lõike 21 uue sõnastuse kohaselt tuleks sihtväärtust kohaldada, kui on täidetud kaks tingimust: 1) peab muutuma maakasutuse juhtotstarve; 2) sellel konkreetsel alal peab müra sihtväärtus olema juba tagatud.

Nagu Terviseamet on enda 29.08.2024 kirjas nr 9.3-1/24/8028-2 välja toonud, siis detailplaneeringuga planeeritud alal ei ole müra sihtväärtuse normid täidetud, teisisõnu võib detailplaneeringus lähtuda ka müra piirväärtustest. Detailplaneeringualal rakendub KeM määruse nr 71 II kategooria liiklusmüra normtasemed. II kategooria piirväärtused päeval on vastavalt 60 dB ja müratundliku hoone teepoolsel küljel 65 dB; öösel 55 dB ja müratundliku hoone teepoolsel küljel 60 dB. Mürauuringu tulemustest lähtuvalt on tagatud määruse nr 71 II kategooria aladele kehtestatud liiklusmüra piirväärtused - müratasemed on madalamad. Madalamad müratasemed on ka mänguväljakul ning puhkealal olemasolevas situatsioonis kui ka 2040 prognoositavas modelleeringus. Vastavalt müra modelleerimise tulemustele tõkestavad kavandatavad hooned liiklusmüra levikut mänguväljaku ja puhkealale. Mürauuringus on antud leevendavad meetmed, mis on lisatud detailplaneeringus nõuetena ehitusprojekti koostamiseks ja ehitamiseks. Eeltoodust tulenevalt leiame, et detailplaneeringut on võimalik kooskõlastada.

Vastuvõetud seaduse peab esmalt välja kuulutama Vabariigi President (põhiseadus § 107 lg 1). Presidendil on aega seaduse saamisest arvates 14 päeva, et seadus välja kuulutada või saata see Riigikogule uueks arutamiseks. AÕKS muutmise seadus on saadetud Vabariigi Presidendile välja kuulutamiseks 26.03.2026. Seadused avaldatakse Riigi Teataja esimeses osas koos viitega Vabariigi Presidendi otsusele seaduse väljakuulutamise kohta (Riigi Teataja seadus § 2 lg 2 p 1). Seadus esitatakse avaldamiseks hiljemalt seaduse väljakuulutamisele järgneval tööpäeval (Riigi Teataja seadus § 9 lg 2) ning see avaldatakse seitsme tööpäeva jooksul avaldamiseks esitamisest (Riigi Teataja seadus § 9 lg 6). Seaduse jõustumise (kehtima hakkamise) üldreegel on sätestatud põhiseaduses. Seadus jõustub kümnendal päeval pärast Riigi Teatajas avaldamist, välja arvatud juhul, kui seaduses eneses on sätestatud teine tähtaeg (põhiseadus § 108).

Kõigi eelduste kohaselt, kui Vabariigi President seaduse välja kuulutab, jõustub AÕKS muutmise seadus hiljemalt 27.04.2026. Haldusmenetluse seaduse § 5 lg 2 sätestab, et haldusmenetlus viiakse läbi eesmärgipäraselt ja efektiivselt, samuti võimalikult lihtsalt ja kiirelt, vältides üleliigseid kulutusi ja ebameeldivusi isikutele. Detailplaneeringu menetluses tuleb detailplaneeringu kooskõlastamine otsustada üldjuhul 30 päeva jooksul (planeerimisseadus §  85 lg 2; 133 lg 2) Eeltoodust tulenevalt palume detailplaneeringu kooskõlastamise otsustamisel arvesse võtta, et AÕKS seaduse muutmise seadus jõustub tõenäoliselt 30 päeva kooskõlastamise tähtaja sees.

Detailplaneeringu materjalidega (põhijoonis, seletuskiri ja teised dokumendid) saate tutvuda Tallinna planeeringute registris aadressil https://tpr.tallinn.ee/DP045960.

	
Lugupidamisega	

	
	
(allkirjastatud digitaalselt)	
Kristi Grišakov	
teenistuse juht

	

	

Karel Raudmann
6404740 karel.raudmann@tallinnlv.ee